Document ID: /fineweb-2-swissfilter-quality_10-filterrobots/filtered/01554.jsonl.gz/61

Црквена слава у Санкт Галену
По благослову Његовог Преосвештенства Епископа аустријско-швајцарског Г. Андреја, празничном вечерњем са Петохљебницом присуствовао је Епископ брегалнички Г. Марко из Охридске Архиепископије а служили су архимандрит Козма са ђаконом Иваном Толићем чиме је отпочело празновање храмовне славе Преподобног Симона монаха у Санкт Галену.
Сутрадан у недељу, 07. октобра 2018. године, Светом Архијерејском Литургијом крунисано је прослављање овог светитеља коме је посвећен храм у Санкт Галену. Преосвећеном Епископу брегалничком Г. Марку су саслуживали протојереј – ставрофор Симеун Продановић из Цириха, јереј Горан Ерић из Брегенца, јереј Бране Сарић из Санкт Галена и ђакон Иван Толић из Лозане. После прочитаног Јеванђеља Епископ Марко се уз одабране ријечи обратио присутном народу јеванђеоском поуком. На Литургији је вишегласно појао санктгаленски парохијски хор под диригентском палицом Јасмине Голник – Матијевић. Светом Причешћу је приступило много дјеце и оних коју су се спремали за Причешће. Након заамвоне молитве је освећено жито и славски колач које су ове године спремили нови црквењаци црквеног центра у Санкт Галену, породица Далибора Китића. Колачар за 2019. годину је госпођа Љепосава Ђокић са породицом.
Након примања антидора, присутни су се послужили славским хљебом и житом а потом упутили у црквене сале гдје је био уприличен славски ручак за све присутне.